Muistio datahub lausuntokierros 03102019

TYÖ- JA ELINKEINOMINISTERIÖ Muistio

Hallitusneuvos x.11.2019

Arto Rajala

EHDOTUS VALTIONEUVOSTON ASETUKSEKSI SÄHKÖKAUPAN KESKITETYN TIEDONVAIHDON PALVELUJEN KÄYTTÖÖNOTOSTA

Ehdotuksen tausta

Sähkömarkkinalakiin (588/2013) lisättiin sähkökaupan keskitetyn tiedonvaihdon palvelujen eli ns. datahubin perustamisen edellyttämät säännökset lailla 108/2019. Laki tuli voimaan 1 päivänä helmikuuta 2019. Laki velvoittaa järjestelmävastaavaa kantaverkonhaltijaa perustamaan sähkökaupan keskitetyn tiedonvaihdon palveluja sähkön vähittäismyyjille ja jakeluverkonhaltijoille tarjoavan datahubin. Vähittäismyyjillä ja jakeluverkonhaltijoilla on puolestaan velvollisuus käyttää sähkökaupan keskitetyn tiedonvaihdon palveluja markkinaprosesseissaan. Lain 108/2019 voimaantulosäännöksen 2 momentin mukaan valtioneuvoston asetuksella säädetään ajankohdasta, jolloin sähkökaupan keskitetyn tiedonvaihdon palvelut on otettava käyttöön.

Sähkökaupan keskitetyn tiedonvaihdon palvelujen käyttöönoton on tapahduttava yhtäaikaisesti kaikkien vähittäismarkkinatoimijoiden osalta. Sen vuoksi käyttöönoton ajankohta säädetään erikseen valtioneuvoston asetuksella. Tällä hetkellä suunnitelmien mukainen käyttöönoton ajankohta on huhtikuu 2021.

Datahubin käyttöönoton valmistelutilanne

Järjestelmävastaavan kantaverkonhaltijan Fingrid Oyj:n vastuulla olevat datahubin valmistelutyöt etenevät tällä hetkellä suunnitellun aikataulun mukaisesti. Datahubin tietojärjestelmän suunnittelutyö on valmistumassa vuoden 2019 loppuun mennessä. Vähittäismyyjien ja jakeluverkonhaltijoiden tarvitsemien toiminnallisuuksien on tarkoitus olla valmiina toiminnanharjoittajien testausta varten vuoden 2020 toisella neljänneksellä.

Vähittäismyyjien ja jakeluverkonhaltijoiden valmius ottaa datahubin palvelut käyttöön huhtikuussa 2021 on kaksijakoinen. Selvitysten perusteella jakeluverkonhaltijoiden yhteensä 3,7 miljoonasta käyttöpaikasta noin 70 prosentin arvioidaan olevan datahub-yhteensopivissa asiakastieto- ja mittaustenhallintajärjestelmissä aikataulun mukaisesti huhtikuussa 2021. Vastaavasti 30 prosenttia käyttöpaikoista ei olisi tuolloin datahub-yhteensopivia. Osalla vähittäismyyjistä ja jakeluverkonhaltijoista ei ole vielä edes datahubin edellyttämiä tietojärjestelmätoimituksia koskevia hankintasopimuksia. Järjestelmävastaavan kantaverkonhaltijan selvityksen mukaan vähittäismyyjien ja jakeluverkonhaltijoiden valmistelujen viive on tällä hetkellä noin 6-12 kuukautta suunniteltuun aikatauluun verrattuna.

Datahubin käyttöönoton viivästyminen vuodella aiheuttaa järjestelmävastaavalle kantaverkonhaltijalle noin 8-9 miljoonan euron ylimääräiset kustannukset. Ylimääräisiä kustannuksia aiheutuu myös niille vähittäismyyjille ja jakeluverkonhaltijoille, jotka ovat toteuttamassa omia tietojärjestelmähankintojaan suunnitellun aikataulun mukaisesti.

Datahubin käyttöönotto on edellytyksenä myös meneillään oleville hallituksen älyverkkojen kehittämishankkeille sekä EU:n uusien sähkömarkkinasäännösten täytäntöönpanolle. Riskinä on, että myös näihin hankkeisiin tulee viivästyksiä tai vaihtoehtoisesti joudutaan turvautumaan kustannuksia aiheuttaviin väliaikaisratkaisuihin.

Ehdotuksen tavoitteet ja sisältö

Ehdotuksessa esitetään vahvistettavaksi sähkökaupan keskitetyn tiedonvaihdon palvelujen käyttöönoton ajankohta. Käyttöönottoajankohdaksi ehdotetaan järjestelmävastaavan kantaverkonhaltijan esittämää ajankohtaa 21 päivä helmikuuta 2022. Datahubin käyttöönottoa lykättäisiin noin 10 kuukaudella tämän hetkisestä suunnitellusta käyttöönottopäivästä. Järjestelmävastaavan kantaverkonhaltijan selvityksen mukaan valmisteluissaan myöhässä olevilla vähittäismyyjillä ja jakeluverkonhaltijoilla on realistinen mahdollisuus saavuttaa datahub-yhteensopivuus tässä aikataulussa.

Käyttöönottoajankohdan vahvistaminen mahdollistaisi sen, että Energiavirasto voi laadittavan yksityiskohtaisen käyttöönottosuunnitelman nojalla kohdistaa tarvittavat valvontatoimenpiteet niihin toiminnanharjoittajiin, jotka eivät täytä velvoitteitaan datahub-yhteensopivuuden täyttämiseksi. Yhtäaikainen käyttöönotto edellyttää, että ainakin kaikilla jakeluverkonhaltijoilla on sertifioitu valmius siirtyä datahubin palvelujen käyttämiseen. Datahubin käyttöönotto ei sen sijaan edellytä kaikkien vähittäismyyjien valmiutta käyttöönottohetkellä. Valmistelutoimissaan myöhässä olevat vähittäismyyjät eivät pysty toimittamaan asiakkailleen sähköä datahubin käyttöönoton jälkeen, mutta asiakkaat voisivat siirtyä toisten vähittäismyyjien asiakkaiksi tai viivästynyt vähittäismyyjä voisi siirtää asiakantansa toiselle vähittäismyyjälle. Viime kädessä asiakkaiden sähkönsaanti on tällaisessa tilanteessa turvattu sähkömarkkinalain 102 §:n mukaisesti vähintään kolmen viikon ajaksi.

Järjestelmävastaavan kantaverkonhaltijan tarkoituksena on käynnistää tukitoimenpiteitä, joilla autetaan valmisteluissaan myöhässä olevia vähittäismyyjiä ja jakeluverkonhaltijoita saavuttamaan datahub-valmius ehdotettuun käyttöönottoajankohtaan mennessä.

Asetuksen voimaantulo

Asetusehdotus on tarkoitettu tulemaan voimaan 1 päivänä joulukuuta 2019.

Valmistelu

Sähkökaupan keskitetyn tiedonvaihdon palvelujen käyttöönoton lykkäystä on käsitelty kesällä 2019 kahdesti järjestelmävastaavan kantaverkonhaltijan perustamassa datahubin käyttöönoton seurantaryhmässä, jossa sidosryhmät ovat edustettuina. Järjestelmävastaava kantaverkonhaltija on tehnyt 24 päivänä syyskuuta 2019 työ- ja elinkeinoministeriölle aloitteen, jossa on ehdotettu sähkökaupan keskitetyn tiedonvaihdon palvelujen käyttöönottoajankohdan asettamista valtioneuvoston asetuksella 21 päiväksi helmikuuta 2022.

Työ- ja elinkeinoministeriö on pyytänyt 3 päivänä lokakuuta 2019 lausuntoja asetusluonnoksesta ja järjestelmävastaavan kantaverkonhaltijan aloitteesta …..

Asetusluonnokseen on saatu lausunnot …..

Asetusehdotus on tarkastettu oikeusministeriön laintarkastusyksikössä.